รัฐบาลไทย-ข่าวทำเนียบรัฐบาล-"หมอธี" ชูนโยบายคูปองอบรมครู ใน The Education World Forum 2018 ที่อังกฤษ
วันพุธที่ 24 มกราคม 2561
"หมอธี" ชูนโยบายคูปองอบรมครู ใน The Education World Forum 2018 ที่อังกฤษ
นพ.ธีระเกียรติ เจริญเศรษฐศิลป์ รมว.ศึกษาธิการ กล่าวปาฐกถาพิเศษ เรื่อง “Thailand Teacher Training Coupons: how to create teacher training system for the 4th industrial revolution”
เมื่อวันอังคารที่ 23 มกราคม 2561 เวลา 11.00 น. (ตามเวลาสหราชอาณาจักร) นพ.ธีระเกียรติ เจริญเศรษฐศิลป์ รมว.ศึกษาธิการ กล่าวปาฐกถาพิเศษ เรื่อง “Thailand Teacher Training Coupons: how to create teacher training system for the 4th industrial revolution” ในการประชุมระดับโลกด้านการศึกษา ประจําปี 2561 (The Education World Forum 2018) ณ Park Plaza Westminster Bridge London
นพ.ธีระเกียรติ เจริญเศรษฐศิลป์กล่าวว่า ที่ผ่านมากระทรวงศึกษาธิการมีระบบการฝึกอบรมครูที่เน้นการรวมอํานาจไว้ที่ศูนย์กลาง กล่าวคือ ส่วนกลางจะทําหน้าที่เป็นผู้เลือกหลักสูตรการอบรม จัดหาวิทยากรหรือผู้ให้การอบรม รวมทั้งเลือกโรงเรียนและครูที่จะมาเข้ารับการอบรม ตลอดจนจัดอบรมในห้องประชุมหรือสถานที่เดียวกันในทุก ๆ ปี ซึ่งสิ่งเหล่านี้ส่งผลต่อประสิทธิภาพดําเนินงานโดยตรง ทําให้ไม่สามารถขยายหรือเพิ่มหลักสูตรอบรมใหม่ ๆ ที่ตรงกับความต้องการของครูได้อย่างแท้จริง บั่นทอนกําลังใจและแรงจูงใจในการฝึกอบรมเพื่อพัฒนาตนเอง อีกทั้งยังเสี่ยงต่อการทุจริตคอร์รัปชันด้วย
กระทรวงศึกษาธิการ จึงมีนโยบาย "คูปองอบรมครู" เพื่อพลิกโฉมระบบการฝึกอบรมครูใหม่ โดยลดอํานาจการวางแผนต่าง ๆ จากส่วนกลาง ให้คูปองแก่ครูคนละ 10,000 บาทต่อปี เพื่อเป็นค่าใช้จ่ายในการเข้ารับการอบรมตามหลักสูตรที่ต้องการ พร้อมจัดทําเว็บไซต์ลงทะเบียน และเลือกหลักสูตรอบรมแบบออนไลน์ และตั้ง "สถาบันคุรุพัฒนา" ทําหน้าที่กําหนดมาตรฐานและหลักเกณฑ์การพัฒนาครู ตามแนวคิดและหลักการ “ครูเป็นผู้เลือก เกิดการแข่งขันระหว่างผู้จัดทําหลักสูตรอบรม โดยรัฐหรือส่วนกลาง จะเป็นเพียงผู้กํากับดูแลและให้ความช่วยเหลือ” ซึ่งทั้งหมดนี้ เป็นการใช้ฐานความต้องการของครูเป็นตัวขับเคลื่อนกลไกตลาด
นอกจากนี้ ได้ปรับให้การฝึกอบรมครูสอดคล้องเชื่อมโยงกับความก้าวหน้าในสายงาน/สายอาชีพ โดยกําหนดให้การฝึกอบรมเป็นส่วนหนึ่งในการพิจารณาขอ/มีวิทยฐานะของครู ในส่วนของผู้ให้การอบรมหรือผู้จัดทําหลักสูตรนั้น ต้องผ่านเกณฑ์และได้รับการรับรองหลักสูตรจากสถาบันคุรุพัฒนาเท่านั้น ไม่ว่าจะเป็น สถาบันอุดมศึกษา, องค์กรระหว่างประเทศ, หน่วยงานภาครัฐ, บริษัท, หน่วยงานภาคเอกชน, องค์กรไม่แสวงหากําไร หรืออื่น ๆ
ส่วนผลการดําเนินนโยบายคูปองฝึกอบรมครู พบว่าครูมีความพึงพอใจในระดับดีมากและให้การตอบรับเป็นอย่างดีโดยภายใน 2 สัปดาห์ มีครูกว่า 3.2 แสนคนจากทั้งหมดกว่า 4 แสนคน เข้ามาลงทะเบียนอบรมทางเว็บไซต์ ในหลักสูตรอบรมทั้งหมด 2,000 หลักสูตร จากผู้จัดอบรมกว่า 1,500 หน่วยงาน นโยบายนี้จึงถือเป็นการสะท้อนให้เห็นถึงการดําเนินงาน/การทํางานแบบ e-Government ด้วย
และเมื่อเปรียบเทียบระบบการฝึกอบรมครูแบบเก่ากับแบบใหม่ พบว่า การฝึกอบรมครูโดยใช้คูปอง สามารถลดการสั่งการจากส่วนกลาง มีหลักสูตรใหม่ ทันสมัย และหลากหลายมากขึ้น ครูทุกคนมีสิทธิ์ลงทะเบียนอบรมได้ด้วยตนเอง เกิดการใช้ทรัพยากรอย่างคุ้มค่า และมีประสิทธิภาพ อีกทั้งยังเป็นส่วนหนึ่งของการเลื่อนวิทยฐานะ ในส่วนของผู้ให้การอบรม มีผู้จัดอบรมรายใหม่ ๆ ที่มีมาตรฐานชัดเจน ทําให้การฝึกอบรมมีระบบมากขึ้น ในขณะเดียวกันก็เกิดการทุจริตน้อยลงด้วย
ดังนั้น กระทรวงศึกษาธิการจึงมีแนวคิดที่จะขยายผลการดําเนินนโยบายคูปองอบรมครู สู่ครูในโรงเรียนเอกชน, สถาบันการอาชีวศึกษา และสถานศึกษานอกระบบและการศึกษาตามอัธยาศัย พร้อมทั้งพัฒนาหลักสูตรให้มีมาตรฐานสูงขึ้น ตลอดจนเชิญหน่วยงานที่มีศักยภาพสูงมาร่วมจัดหลักสูตร และพัฒนาหลักสูตรอบรมแบบออนไลน์ให้มีประสิทธิภาพมากขึ้นด้วย
อรพรรณ ฤทธิ์มั่น: สรุป
นวรัตน์ รามสูต: เรียบเรียง
ขอบคุณคณะทํางาน รมว.ศธ.: ภาพ
กลุ่มประชาสัมพันธ์ สํานักงานรัฐมนตรี: รายงาน